SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJA

darba grupa

INTEREŠU PĀRSTĀVĪBAS ATKLĀTĪBAS REGULĒJUMA IZSTRĀDEI

*(LOBĒŠANAS ATKLĀTĪBAS LIKUMA IZSTRĀDEI)*

**sēde Nr. 21**

**2022. gada 12. janvārī plkst. 16.00 – 16.25**

videokonferences formātā

Sēdē piedalās:

darba grupas locekļi:

**Inese Voika – “Attīstībai / Par”**

**Raimonds Bergmanis – Zaļo un Zemnieku savienība**

**Andrejs Judins – Jaunā Vienotība**

**Ivans Klementjevs – Saskaņa**

**Māris Možvillo – “Neatkarīgie”**

**Juris Rancāns – Jaunie konservatīvie**

**Mārtiņš Šteins – “Attīstībai / Par”**

**Ļubova Švecova – pie frakcijām nepiederoša deputāte**

**Normunds Zunna – Jaunie konservatīvie**

citas personas:

Aizsardzības, iekšlietu un korupcijas novēršanas komisijas (turpmāk – komisija) vecākā konsultante Ieva Barvika un konsultante Inese Silabriede

*Izskatāmie materiāli:*

*1. Interešu pārstāvības likums – projekts;*

*2. Likumprojekta “Interešu pārstāvniecības atklātības likums” sākotnējās ietekmes novērtējuma ziņojums (anotācija).*

**I.Voika** atklāj sēdi, informē par aktualitātēm un plānoto darba organizāciju Interešu pārstāvības likuma (turpmāk – IPL) izskatīšanā.

Atzinīgi novērtē komisijas priekšsēdētāja J.Rancāna iniciatīvu kā prioritāru komisijā izskatīt IPL projektu.

Sniedz īsu informāciju par pusgada laikā notikušajām konsultācijām un pieslīpētajām likumprojekta un anotācijas redakcijām. Informē par jauno redakciju pieejamību.

Piedāvā turpināt IPL izskatīšanu komisijā. Aicina darba grupas deputātus izteikt viedokli par turpmāko darbu un procedūru.

**A.Judins** uzskata, ka diskusija IPL ir jāturpina komisijā.

**M.Možvillo** atzīmē citu valstu pieredzes iepazīšanas nepieciešamību.

**J.Rancāns** un **I.Voika** atgādina, ka darba grupa savu darbu tieši sāka ar šādas pieredzes iepazīšanu. Atbilstoši **“Attīstībai / Par” un KPV.LV frakciju iesniegumam Saeimas Analītiskajam dienestam tika uzdots veikt šādu pētījumu, kura rezultāti tika izmantoti, uzsākot darbu pie lobēšanas tiesiskā regulējuma izstrādes. Atzīmē, ka M.Možvillo tajā laikā nebija Saeimas deputāts, KPV.LV frakcijai darba grupā bija cita pārstāvniecība.**

**M.Možvillo pieņem informāciju zināšanai, atbalsta likumprojekta turpmāko virzību Saeimas komisijā.**

**Arī deputāti Ļ.Švecova, M.Šteins un R.Bergmanis atbalsta šādu likumprojekta turpmāko virzību.**

**J.Rancāns iepazīstina ar komisijas tuvākajiem darba plāniem un iespēju uzsākt diskusiju par IPL projektu 25. janvāra sēdē.**

**I.Voika atbalsta šādu plānu, pārējiem darba grupas locekļiem nav iebildumu.**

**Informē par izskatāmā likumprojekta saistību ar Juridiskās komisijas (turpmāk – JK) izskatīšanā esošā likumprojektu “Grozījumi Saeimas kārtības rullī (SKR)” (178/Lp13); jautājumā par notikušajām konsultācijām, izstrādājot priekšlikumus likumprojektu lasījumiem. Informē par JK pieredzi Saeimas sasaukuma pēdējā gadā grozījumus SKR neskatīt. Uzskata, ka šajā gadījumā ir jādiskutē par iespēju nepieciešamās normas ierakstīt IPL tekstā.**

**Iesaka pēc nedēļas sasaukt vēl vienu darba grupas sēdi, kurā vienoties par likumprojekta variantu, kurš tiks iesniegts komisijai.**

***Deputāti atbalsta vēl vienas darba grupas sēdes nepieciešamību.***

**J.Rancāns sniedz ieskatu IPL izskatīšanas plānotajā komisijas laika grafikā. 25. janvāra sēdē likumprojekts tiks apspriests 0. (nulltajā) lasījumā; ja vajadzēs, debatēm par šo jautājumu tiks veltītas vairākas komisijas sēdes. Saeimas sēdē likumprojektu 1. lasījumā konceptuāli atbalstīt vajadzētu februārī. Uzskata, ka starp lasījumiem ir jādod garāks termiņš priekšlikumu iesniegšanai, bet jūnijā vajadzētu likumprojektu pieņemt galīgajā lasījumā.**

**N.Žunna aicina izdebatēt konkrēto procesuālo kārtību, kādā notiks IPL likumprojekta nodošana darbam komisijā. Uzsver darba grupas pavadvēstules nepieciešamību.**

***Deputāti atbalsta pavadvēstules nepieciešamību, izdebatē procedūras jautājumus.***

**J.Rancāns** atzīmē, ka jūnijā darbā pie IPL palika 2 neizrunāti momenti: likumprojekta anotācija (tagad ir sagatavota) un administratīvo sodu jautājums. Atzīmē saistību ar *Administratīvās atbildības likuma* normu piemērošanu.

**I.Voika** informē darba grupu par šajā periodā notikušajām konsultācijām ar Tieslietu ministrijas (turpmāk – TM) ekspertiem, kā arī pārrunām ar Valsts kancelejas (turpmāk – VK) pārstāvjiem par sodu ieviešanas aspektiem. Informē, ka uz nākamo darba grupas sēdi tiks uzaicināti TM un VK speciālisti šajā jautājumā, un darba grupa varēs vienoties par redakcijām administratīvo sodu jautājumā.

*Darba grupa pieņem informāciju zināšanai.*

*Notiek diskusija par darbu pie IPL likumprojekta pabeigšanas.*

**I.Voika** informē, ka nākamā darba grupas sēdē notiks 19. janvārī plkst. 16.00.

Pateicas par dalību un slēdz sēdi.

I.Silabriede